**Nu Skin Enterprises** (NYSE: NUS) er et amerikansk nettverksselskap som selger kosmetikk og velværeprodukter.

Historie
--------

Nu Skin ble grunnlagt i 1984 i Provo, Utah som *Nu Skin International* og er et av verdens største selskaper innen Multi-level marketing. Siden oppstarten har selskapet solgt kosmetikk og velværeprodukter gjennom et nettverk av selvstendige distributører, og de siste årene har det vært økt fokus på anti-aldringsprodukter. I Norge startet utbredelsen i 2001.

Selskapet oppgir selv å ha over en million selvstendige distributører og fordelskunder over hele verden. Selskapet ekspanderte til Canada i 1990 som første internasjonale marked, og ble listet på NYSE i 1996. I Norge har selskapet i 2010 oppgitt å ha 12 000 distributører. I 2015 var dette sunket til 8 000 distributører.

Veksten var eksplosiv de første årene, men flatet ut mot slutten av 1990-tallet. I 2012 rapporterte selskapet om en omsetning på 2,17 milliarder dollar fordelt på 53 land.

I Norge har mange av salgsrepresentantene organisert seg i et nettverk som de har kalt Beauty Secrets Community.

Nu Skin er medlem av Direktesalgsforbundet i Norge. Det norske oljefondet har lenge eid aksjer i selskapet. Noen registrerte også en rekke norske kjendiser som selgere for selskapet – deriblant Petter Northug, Jonas Gahr Støre, Mari Maurstad og Morten Harket – selv om disse personene ikke selv hadde innledet noen kontakt med selskapet.

Kontroverser
------------

> Distributører tjener kun penger basert på eget produktsalg og produktsalg via salgsnettverket deres. Vi utbetaler ikke penger for rekruttering.
> 
> 
> Marianne Mæhre, Markedssjef i Nu Skin Scandinavia
> 
> 

Allerede i 1991 ble Nu Skin etterforsket i 9 amerikanske delstater for sin markedsføring, og ble anklaget i Michigan for å drive med pyramidespill. Dette førte til at Nu Skin lanserte en regel om mulighet for refusjon av opptil 90 % av produktene som distributørene ikke fikk solgt. Dette skjedde parallelt med at selskapet ble tatt opp i *The Direct Selling Association* (tilsvarende Direktesalgsforbundet i Norge), og denne refusjonsregelen var også forbundets anbefaling. Disse endringene gjorde at anklagene mot selskapet ble droppet. I 1993 ble selskapet også pålagt av amerikanske forbrukermyndigheten å stoppe villedende informasjon om inntektsmuligheter for Nu Skins distributører. 

Nu Skin ble i 1997 bøtelagt fordi de ikke kunne bevise påstander om enkelte av produktenes effekt. I Norge har også fagmiljøer på ernæring kommet med kritikk av Nu Skins metoder for å måle en persons nivå av antioksidanter, samt for påstander om AgeLoc som er selskapets anti-aldringsprodukt.

> Her mer enn antydes det at produktet kan påvirke aldringen av huden gjennom påvirkning av gener. Det er helt usannsynlig vitenskapelig sett.
> 
> 
> Steinar Madsen, Statens legemiddelverk
> 
> 

Selv om MLM i prinsippet er forbudt i Kina er dette blitt et av Nu Skins største markeder, og forretningsmodellen er tilpasset det kinesiske lovverket. Likevel har selskapet opplevd betydelige utfordringer med myndigheter, media og den lokale kulturen. I 2014 ble selskapet og en rekke kinesiske selgere bøtelagt av kinesiske myndigheter for uautorisert promotering. Nu Skin annonserte da de samarbeidet med myndighetene i Kina om å gjøre tiltak for å tilpasse seg regelverket, men like fullt sank aksjekursen med 69 % i 2014.

Kartlegging av selskapet har vist at bare 1 av 1000 distributører for Nu Skin tjener penger dersom pålagte produktkjøp er trukket fra. Dette har igjen ført dem i forbrukermyndighetens søkelys. Ifølge selskapets offisielle statistikker - som de i USA er pålagt å publisere - får flertallet av aktive distributører ikke utbetalt noe fra selskapet.

Referanser
----------

1. 1 2  Innovasjon viser veien videre Arkivert 15. oktober 2015 hos Wayback Machine. Direktesalgsforbundet
2. ↑  Pyramidene vokser Dagsavisen 07.07.2001 (Nasjonalbiblioteket)
3. 1 2  Nu Skin Enterprises Fact Sheet Arkivert 25. mars 2014 hos Wayback Machine. Nu Skin
4. ↑  Brannskadede Lars: - Sykepleier ville selge kremer til meg VG
5. ↑  «ME låste døren til Katrines ambisjoner, så fant en businessmamma nøkkelen». *Rana Blad*. 9. mai 2021. «Svolsbru representerte «Beauty Secrets Community». Et samfunn av enkeltpersoner som betegner seg som entreprenører som driver egen online business. Her selger de blant annet skjønnhetsprodukter og hudpleieprodukter gjennom promotering fra sine personlige kanaler på sosiale medier.»
6. ↑  Hvilke selskaper er med? Arkivert 11. mars 2010 hos Wayback Machine. Direktesalgsforbundet
7. 1 2 3 4 5  *Viklet inn i beauty-nettverk*, Kapital 1/2015
8. ↑  Haugen, Stein Ove (25. januar 2015). «Northug, Støre, Maurstad og flere norske kjendiser viklet inn i beauty-nettverk». *www.hegnar.no* **(norsk)**. Besøkt 8. november 2022. «Nettverksselskapet Nu Skin, som Oljefondet har investert store summer i, pusher skjønnhetsprodukter som angivelig får deg til å se yngre ut på få minutter. Petter Northug, Jonas Gahr Støre og Mari Maurstad er blant de mange kjendisene som står oppført i nettverkets medlemsregister, til tross for at de selv ikke har latt seg verve.»
9. ↑  The chaos of multilevel marketing and pyramid sales law Arkivert 14. desember 2010 hos Wayback Machine. Raymond J. Faltinsky
10. ↑  Nu Skin Enterprises, Inc. Funding Universe
11. ↑  Nu Skin to pay $1.5 million penalty to resolve FTC charges over fat-loss claims for supplements US Federal Trade Commission
12. ↑  Nu Skin samler helsekosttullinger i Oslo Arkivert 28. november 2012 hos Wayback Machine. Hegnar Online
13. ↑  Nu Skin Provides Update on China Regulatory Reviews[*død lenke*] Nu Skin
14. ↑  NuSkin’s Naughty Numbers Jon M. Taylor
15. ↑  Nu Skin Enterprises, Inc. Distributor Compensation Summary Nu Skin

Eksterne lenker
---------------

* (en) Offisielt nettsted Rediger på Wikidata

* (en) Nu Skin Enterprises – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | ISNI
 |